b'\n_START_ARTICLE_\nBent Nebelong\n_START_PARAGRAPH_\nBent Nebelong (19. oktober 1917 i K\xc3\xb8benhavn \xe2\x80\x93 6. januar 1997) var en dansk h\xc3\xb8jesteretssagf\xc3\xb8rer og politiker._NEWLINE_Nebelong var s\xc3\xb8n af kontorchef Svend Aage Nebelong (d\xc3\xb8d 1950) og hustru Ida f. Holm, blev student fra Roskilde Katedralskole 1936 og cand.jur. 1943. Han blev sagf\xc3\xb8rerfuldm\xc3\xa6gtig 1943, sagf\xc3\xb8rer 1946, landsretssagf\xc3\xb8rer 1947 og h\xc3\xb8jesteretssagf\xc3\xb8rer 1956, afbrudt af et studieophold i London 1947-48. Hans afhandling Om Forl\xc3\xb8fte (udg. 1948) indbragte ham K\xc3\xb8benhavns Universitets guldmedalje 1946._NEWLINE_Han sad i K\xc3\xb8benhavns Borgerrepr\xc3\xa6sentation 1970-1978 og 1986-1989, valgt for Det Konservative Folkeparti, og var formand for denne i hele sin anden valgperiode. I mellemperioden var Nebelong kulturborgmester i Magistraten (borgmester for 1. afdeling) 1978-1985. Som borgmester var han bl.a. f\xc3\xb8dt formand for K\xc3\xb8benhavns Kulturfond, Thorvaldsens Museum og K\xc3\xb8benhavns Bymuseum samt medlem af K\xc3\xb8benhavns Idr\xc3\xa6tsparks bestyrelse og Museumsr\xc3\xa5det._NEWLINE_Nebelong var medlem af bestyrelsen for Borups H\xc3\xb8jskole 1954 og formand fra 1972, medlem af udvalget til revision af S\xc3\xb8loven 1957, af Havnelovskommissionen 1958, af udvalget vedr. reglerne om international godstransport ad landevej 1961 og af Trafikkommissionen 1967 samt censor i handelsret ved Handelsh\xc3\xb8jskolen i K\xc3\xb8benhavn fra 1970. Han var Ridder af 1. grad af Dannebrog._NEWLINE_Han blev gift 20. februar 1943 med Signe S\xc3\xb8rensen, datter af branddirekt\xc3\xb8r, borgmester J.C. S\xc3\xb8rensen og hustru Louise Dorthea f. Clorius.'